Na temelju članka 84. Zakona o zdravstvenoj zaštiti („Narodne novine“ broj 100/18, 125/19, 147/20, 119/22, 156/22 i 33/23 – dalje u tekstu Zakon o zdravstvenoj zaštiti), članka 54. Zakona o ustanovama („Narodne novine“ broj 76/93, 29/97, 47/99, 35/08, 127/19 i 151/22 – dalje u tekstu: Zakon o Ustanovama) i članka 22. Statuta Zavoda za hitnu medicinu Koprivničko-križevačke županije (KLASA: 003-01/19-01/01, URBROJ: 2137-89-19-01, od 12. lipnja 2019. godine – dalje u tekstu: Statut), suglasnosti Radničkog vijeća, Upravno vijeće na svojoj 26. sjednici dana 29. lipnja 2023. godine donosi
 
STATUT
ZAVODA ZA HITNU MEDICINU
KOPRIVNIČKO-KRIŽEVAČKE ŽUPANIJE

OPĆE ODREDBE 

Članak  1.
Statutom se sukladno Zakonu o zdravstvenoj zaštiti i aktu o osnivanju pobliže uređuje status, naziv, sjedište i djelatnost Zavoda za hitnu medicinu Koprivničko-križevačke županije (u daljnjem tekstu: Zavod), pravni položaj, zastupanje i predstavljanje, ustrojstvo, tijela, opći akti, imovina, javnost rada, poslovna i profesionalna tajna, nadzor nad radom i ostala pitanja značajna za obavljanje djelatnosti i poslovanje Zavoda. 
Članak 2.
Osnivač  Zavoda  je  Koprivničko-križevačka  županija a prava i dužnosti osnivača obavlja Županijska skupština Koprivničko-križevačke županije i župan Koprivničko-križevačke županije.

NAZIV, SJEDIŠTE I DJELATNOST

Članak 3.
Zavod je javna ustanova koja obavlja djelatnost hitne medicine i sanitetskog prijevoza. 
Naziv Zavoda je Zavod za hitnu medicinu Koprivničko-križevačke županije.
Zavod stječe svojstvo pravne osobe upisom u sudski registar Trgovačkog suda.

Zavod ima Ispostave u Đurđevcu i Križevcima.
 	Ispostave su unutarnje ustrojstvene jedinice Zavoda.
Ispostave nemaju status podružnice, ne upisuju se u sudski registar i ne sudjeluju u pravnom prometu.
 Naziv Zavoda istaknut je na zgradi u kojoj se obavlja djelatnost hitne medicine i sanitetskog prijevoza.

Članak 4.
Sjedište Zavoda je u Koprivnici, Trg dr. Tomislava Bardeka 10.
O promjeni naziva i sjedišta odlučuje osnivač na prijedlog Upravnog vijeća.

Članak 5.
Zavod obavlja sljedeće poslove:

– provodi mjere hitne medicine na području Županije, a za osiguranje pravodobne i dostupne hitne medicine, sukladno općem aktu Hrvatskog zavoda za hitnu medicinu, provodi mjere hitne medicine na području jedinica područne (regionalne) samouprave odnosno Grada Zagreba s kojima teritorijalno graniči odnosno na području cijele Republike Hrvatske
– vodi propisanu dokumentaciju i izvješća te ih s podacima o svom radu i poslovanju dostavlja Hrvatskom zavodu za hitnu medicinu
-	osigurava suradnju u pružanju hitne medicine sa susjednim jedinicama područne (regionalne)
 samouprave odnosno Gradom Zagrebom
-	osigurava provođenje standarda operativnih postupaka, protokola rada i algoritama postupanja u djelatnosti hitne medicine
-	organizira i osigurava popunjavanje mreže timova hitne medicine na području Koprivničko -  križevačke županije,
-	osigurava provedbu utvrđenih standarda opreme, vozila te vizualnog identiteta vozila i zdravstvenih radnika donesenih od strane Hrvatskog zavoda za hitnu medicinu,
-	provodi standarde hitne medicine za hitni medicinski prijevoz cestom, a standarde za hitni medicinski prijevoz zrakom i vodom provodi u suradnji s Hrvatskim zavodom za hitnu medicinu,
-	popunjava i organizira timove za medicinski prijevoz cestom, zrakom i vodom
-	sudjeluje u planiranju i provedbi obrazovanja zdravstvenih radnika, 
-	provodi stručna i znanstvena istraživanja iz područja hitne medicine u suradnji s Hrvatskim zavodom za hitnu medicinu,
-	provodi edukaciju iz prve pomoći,
-	prikuplja podatke i vodi registre iz područja hitne medicine za Koprivničko-križevačku županiju te ih prosljeđuje Hrvatskom zavodu za hitnu medicinu,
-	obavlja djelatnost sanitetskog prijevoza,
-	planira, organizira i sudjeluje u obrazovanju stanovništva iz područja hitne medicine na području Koprivničko-križevačke županije,
-	surađuje s drugim zdravstvenim ustanovama i zdravstvenim radnicima u provedbi liječenja i dijagnostike bolesti,
-	planira i sudjeluje u izradi i provedbi pojedinih projekata zdravstvene zaštite u koordinaciji s Hrvatskim zavodom za hitnu medicinu,
-	osigurava hitnu medicinsku skrb na javnim priredbama i drugim oblicima okupljanja, 
-	surađuje u izvanrednim prilikama sa svim žurnim službama i službama za spašavanje na području Koprivničko-križevačke županije,
-	surađuje s Ministarstvom unutarnjih poslova i Ministarstvom obrane u obavljanju djelatnosti hitne medicine,
-	vodi evidenciju opreme koju koristi u okviru obavljanja djelatnosti 
-	obavlja i druge poslove iz područja hitne medicine za potrebe Koprivničko-križevačke županije i na zahtjev Hrvatskog zavoda za hitnu medicinu

Pored djelatnosti iz stavka 1. ovog članka Zavod može obavljati i druge djelatnosti koje služe obavljanju djelatnosti iz stavka 1. ako se one u manjem opsegu  ili uobičajeno obavljaju uz djelatnost upisanu u sudski registar.

Članak 6.
Zavod može promijeniti ili proširiti djelatnost.
O promjeni ili proširenju djelatnosti odlučuje osnivač na prijedlog Upravnog vijeća.

Članak 7.
   	Zavod ima pečat okruglog oblika s nazivom i sjedištem Zavoda promjera 30 mm.
  	Odlukom ravnatelja određuje se broj pečata, način korištenja te osobe odgovorne za njihovo čuvanje.

Članak 8.
Za svakodnevno poslovanje Zavod ima štambilj četvrtastog oblika 40x20 mm koji sadrži naziv i sjedište Zavoda te prostor za upisivanje evidencijskog broja i datuma primitka pismena. Odlukom ravnatelja određuje se broj štambilja, način korištenja te osobe odgovorne za njihovo čuvanje.

PRAVNI POLOŽAJ, ZASTUPANJE I PREDSTAVLJANJE

Članak 9.
Zavod je pravna osoba upisana u sudski registar.

Članak 10.
Zavod posluje samostalno i obavlja djelatnosti radi kojih je osnovan u skladu sa Zakonom o zdravstvenoj zaštiti, odlukom o osnivanju, ovim Statutom i drugim općim aktima i pravilima struke.

Članak 11.
Zavod može u pravnom prometu stjecati i preuzimati obveze, može biti vlasnikom pokretnih i nepokretnih stvari, te može biti strankom u postupcima pred sudovima, drugim državnim tijelima i tijelima s javnim ovlastima sukladno zakonu i ovom Statutu.

Zavod ne može bez odluke osnivača:
-	promijeniti ili proširiti djelatnosti;
-	promijeniti naziv i sjedište;
-	izvršiti statusne promjene;
-	odlučiti o prestanku Zavoda.

Zavod ne može bez suglasnosti osnivača:
-	osnovati drugu pravnu osobu;
-	odlučiti o dugoročnom zaduživanju i davanju jamstva,
-	steći, opteretiti, otuđiti ili raspolagati, odnosno upravljati i koristiti se nekretninama;
-	steći, opteretiti ili otuđiti pokretnu imovinu te nabaviti usluge, izvoditi investicijske radove, investicijsko i tekuće održavanju čija pojedinačna vrijednost prelazi 50.000,00 eura;
-	odlučiti o promjeni poslovne banke, odnosno o prijenosu sredstava u drugu poslovnu banku;
-	odlučiti o uvjetima i načinu ulaganja sredstava fizičkih i pravnih osoba iz zemlje i inozemstva.

Članak 12.
    	Za obveze preuzete u pravnom prometu Zavod odgovara cjelokupnom imovinom.
  	Osnivač Zavoda solidarno i neograničeno odgovara za obveze Zavoda.
    	Promet novčanih sredstava obavlja se preko jedinstvenog žiro-računa.

Članak 13.
Zavod predstavlja i zastupa ravnatelj, u okviru djelatnosti upisane u sudski registar, a skladu s ovim Statutom.

Članak 14.
Ravnatelj Zavoda ovlašten je u ime i za račun Zavoda samostalno sklapati ugovore u pravnom prometu, osim zaključivanja ugovora:
-	s Hrvatskim zavodom za zdravstveno osiguranje o pružanju zdravstvenih usluga, o pružanju usluga hitne medicinske pomoći i sanitetskog prijevoza osiguranika Zavoda,
-	o nabavi i prodaji osnovnih sredstava te o izvođenju investicijskih radova, investicijskog i tekućeg održavanja čija pojedinačna vrijednost prelazi 15.000,00 eura,
-	o stjecanju, otuđenju, upravljanju, korištenju i raspolaganju pokretninama čija pojedinačna vrijednost prelazi 15.000,00 eura, 
-	s osiguravajućim društvima,
-	o stjecanju, otuđenju, upravljanju, korištenju i raspolaganju nekretninama.

Ravnatelj je ovlašten sklopiti ugovor iz prethodnog stavka ovog članka ako je prethodnu odluku o tome donijelo Upravno vijeće, sukladno članku 11. Statuta.

Članak 15.
Ravnatelj može svoja ovlaštenja za zastupanje prenijeti na druge zaposlenike Zavoda i odvjetničke urede.
O prenošenju ovlaštenja iz stavka 1.ovog članka ravnatelj izdaje pisanu punomoć. Punomoć može dati samo u granicama svojih ovlasti. U punomoći se navode radnje odnosno poslovi za koje je punomoć izdana.

Članak 16.
   Ravnatelj Zavoda određuje radnike ovlaštene za potpisivanje financijske i druge dokumentacije.

ORGANIZACIJA ZAVODA

Članak 17.
Radi obavljanja djelatnosti hitne medicine i sanitetskog prijevoza, te pravno-administrativnih, kadrovskih, ekonomsko-financijskih, računovodstvenih, uslužnih i pomoćnih poslova, pravilnikom o organizaciji i sistematizaciji radnih mjesta u Zavodu se ustrojavaju službe, odjeli i odsjeci, sukladno važećim propisima o nazivima radnih mjesta i koeficijentima složenosti poslova u javnim službama. 

Pravilnikom o organizaciji i sistematizaciji radnih mjesta u Zavodu ustrojavaju se ustrojbene jedinice Zavoda, njihov naziv i djelokrug rada, odgovornosti u svezi rada tih jedinica, radna mjesta, broj potrebnih radnika, opći i posebni uvjeti za obavljanje poslova pojedinog radnog mjesta kao i druga pitanja značajna za obavljanje poslova u Zavodu.

TIJELA ZAVODA

Članak 18.
Tijela Zavoda su:
1.	Upravno vijeće, 
2.	Ravnatelj, 
3.	Stručno vijeće, 
4.	Stručni kolegij, 
5.	Etičko povjerenstvo, 
6.	Povjerenstvo za lijekove i 
7.	Povjerenstvo za kvalitetu.
 
1. UPRAVNO VIJEĆE

Članak 19.
Upravno vijeće upravlja Zavodom.

Upravno vijeće Zavoda ima sedam (7) članova. 

U Upravno vijeće imenuju se predstavnici:
-	osnivača (predsjednik i tri člana),
-	Republike Hrvatske (jedan član)
-	radnika Zavoda (dva člana).

Članove Upravnog vijeća predstavnika osnivača imenuje i razrješava izvršno tijelo Koprivničko-križevačke županije. 
Člana Upravnog vijeća, predstavnika Republike Hrvatske imenuje Vlada Republike Hrvatske na prijedlog ministra.
Predstavnici radnika Zavoda imenuju se na način da jednog člana imenuje Radničko vijeće Zavoda, a jednog člana Stručno vijeće zdravstvene ustanove iz redova radnika ustanove sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim studijem.
Članovi Upravnog vijeća moraju imati završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski studij, osim člana Upravnog vijeća kojeg imenuje Radničko vijeće Zavoda.
Mandat članova Upravnog vijeća traje četiri (4) godine.
Visinu naknade za rad članova Upravnog vijeća utvrđuje ministar nadležan za zdravstvo, a isplaćuje se iz sredstava Zavoda.

Članak 20.
Za člana Upravnog vijeća Zavoda može biti imenovana osoba koja ispunjava sljedeće uvjete:
-	da ne postoji sukob interesa, odnosno da kandidat nema u vlasništvu ili suvlasništvu privatnu zdravstvenu ustanovu, 
-	da kandidat nema u pravnoj osobi vlasništvo dionica, vlasničkih uloga/udjela ili obveznica, odnosno financijski interes u trgovačkim društvima ili drugim pravnim osobama s kojima zdravstvena ustanova ima poslovni odnos, 
-	da on, njegov bračni ili izvanbračni drug, dijete ili roditelj nema financijski ili drugi interes u odlukama tijela ustanove, 
-	da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda, 
-	da protiv kandidata nije pokrenut disciplinski postupak i da nije donesena konačna odluka disciplinskih tijela nadležnih Komora, 
-	da zdravstvena ustanova protiv kandidata ne vodi postupak zbog povrede obveza iz radnog odnosa. 

Prilikom imenovanja član Upravnog vijeća mora dostaviti: 
-	ovjerenu izjavu o nepostojanju sukoba interesa iz članka 20. Stavka 1. alineje 1., 2. i 3. Statuta
-	uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda,
-	uvjerenje nadležne Komore da protiv kandidata nije pokrenut disciplinski postupak i da nije donesena konačna odluka disciplinskih tijela Komore, 
-	uvjerenje poslodavca da se protiv kandidata ne vodi postupak zbog povrede obveza iz radnog odnosa. 
 
Članu Upravnog vijeća prestaje mandat prije isteka vremena na koje je imenovan u sljedećim
slučajevima:
-	podnošenjem ostavke,
-	opozivom,
-	prestankom radnog odnosa za članove predstavnike radnika Zavoda,
-	smrću,
-	ako mu je pravomoćnom sudskom odlukom oduzeta poslovna sposobnost,
-	ako prestane ispunjavati uvjete iz članka 20. stavka 1. ovog Statuta.

O ostavci i prijedlogu za opoziv člana Upravnog vijeća odlučuje tijelo koje ga je imenovalo.

Članak 21.
Član Upravnog vijeća može biti opozvan na prijedlog tijela koje ga je imenovalo i Upravnog vijeća u slučajevima:
-	ako se ne pridržava uputa i smjernica tijela koje ga je imenovalo,
-	ako sudjeluje u donošenju nezakonitih odluka ili odluka kojima se nanosi šteta Zavodu,
-	više puta neopravdano izostane sa sjednica Upravnog vijeća,
-	ako počini težu povredu radne obveze ili ako na vrijeme ne ispunjava obveze.

Članak 22.
Upravno vijeće obavlja sljedeće poslove:
-	donosi Statut uz prethodnu suglasnost osnivača,
-	donosi druge opće akte koji su mu stavljeni u nadležnost po posebnim propisima,
-	donosi program rada i razvoja,
-	nadzire izvršenje programa rada i razvoja Zavoda,
-	donosi financijski plan i završni račun,
-	analizira izvješća o financijskom poslovanju najmanje jednom mjesečno te u slučaju gubitka u poslovanju bez odgađanja obavještava osnivača,
-	donosi odluke u drugom stupnju u predmetima u kojima se odlučuje o pojedinačnim pravima radnika,
-	imenuje i razrješava ravnatelja,
-	imenuje i razrješava zamjenika ravnatelja na prijedlog ravnatelja,
-	sklapa ugovor o radu s ravnateljem,
-	imenuje i razrješava članove Povjerenstva za kvalitetu, Etičkog povjerenstva, Povjerenstva za lijekove, Povjerenstva za prijem kandidata na specijalizaciju,
-	podnosi osnivaču godišnje izvješće o svome radu
-	raspravlja i odlučuje o izvješćima ravnatelja najmanje svaka tri mjeseca,
-	donosi odluke o zaključivanju ugovora s Hrvatskim zavodom za zdravstveno osiguranje,
-	donosi odluke o cijenama zdravstvenih usluga koje nisu obuhvaćene ugovorima s Hrvatskim zavodom za zdravstveno osiguranje kao i cijenama za zdravstvene usluge pružene građanima koji nisu zdravstveno osigurani ili građanima koji zdravstvenu uslugu žele platiti sami 
-	donosi uz suglasnost osnivača odluke koje se odnose na stjecanje, otuđenje, opterećenje, upravljanje, korištenje i raspolaganje nekretninama,
-	donosi odluke o stjecanju i raspolaganju imovinom, osim nekretninama, te odlučuje o nabavi usluga, izvođenju investicijskih radova, investicijskom i tekućem održavanju čija pojedinačna vrijednost ne prelazi iznos od 50.000,00 eura, 
-	odlučuje uz suglasnost osnivača o stjecanju i raspolaganju imovinom, osim nekretninama, te odlučuje o nabavi usluga, izvođenju investicijskih radova, investicijskom i tekućem održavanju čija pojedinačna vrijednost prelazi iznos od 50.000,00 eura, 
-	odlučuje uz suglasnost osnivača o osnivanju druge pravne osobe,
-	odlučuje uz suglasnost osnivača o dugoročnom zaduživanju i davanju jamstava,
-	predlaže osnivaču statusne promjene,
-	predlaže osnivaču promjenu ili proširenje djelatnosti,
-	predlaže osnivaču prestanak rada Zavoda,
-	predlaže osnivaču promjenu naziva Zavoda,
-	predlaže osnivaču promjenu sjedišta Zavoda,
-	predlaže osnivaču način korištenja ostvarene dobiti,
-	daje osnivaču i  ravnatelju upute, preporuke, smjernice za rad i mišljenja,
-	obavlja i druge poslove propisane zakonom, Statutom ili drugim općim aktima.

Članak 23.
Upravno vijeće Zavoda obavlja sve poslove iz svoje nadležnosti na sjednicama.
Upravno vijeća Zavoda pravovaljano raspravlja i odlučuje kada je na sjednici nazočno više od polovice ukupnog broja članova.

Upravno vijeće Zavoda donosi odluke natpolovičnom većinom ukupnog broja članova.
U radu Upravnog vijeća sudjeluje bez prava odlučivanja ravnatelj.

Iznimno, ovisno o utvrđenom dnevnom redu, pored ravnatelja Zavoda, na poziv predsjednika Upravnog vijeća sjednici mogu prisustvovati i druge osobe kada za to postoji opravdani interes Zavoda i tih osoba. 

Predsjednik Upravnog vijeća obavlja sljedeće poslove:
-	predstavlja Upravno vijeće,
-	priprema, saziva i rukovodi sjednicama Upravnog vijeća,
-	potpisuje opće akte koje donosi Upravno vijeće,
-	obavlja i druge poslove sukladno Zakonu, Statutu i drugim aktima.

Predsjednik Upravnog vijeća saziva sjednice Upravnog vijeća prema potrebi, a dužan je sazvati sjednicu u roku od tri dana kada to zatraže:
-	ravnatelj,
-	tri člana Upravnog vijeća,
-	osnivač.

Upravno vijeće donosi Poslovnik o radu kojim se pobliže uređuje način rada.
Upravno vijeće podnosi izvješće o radu Zavoda osnivaču prema potrebi, a najmanje jedanput godišnje.

2. RAVNATELJ

Članak 24.
Ravnatelj organizira i vodi poslovanje, predstavlja i zastupa Zavod i odgovoran je za zakonitost rada Zavoda.

Članak 25.
Za ravnatelja Zavoda može biti imenovana osoba koja ispunjava sljedeće uvjete:
-	završen preddiplomski i diplomski sveučilišni studij ili integrirani preddiplomski i diplomski sveučilišni studij zdravstvenog, pravnog ili ekonomskog usmjerenja, te najmanje pet godina radnog iskustva u struci i ispunjavati druge uvjete propisane aktom o osnivanju, odnosno statutom,
-	da ima kompetencije iz područja upravljanja u zdravstvu, propisane pravilnikom ministra
-	da ne postoji sukob interesa, odnosno da kandidat nema u vlasništvu ili suvlasništvu privatnu zdravstvenu ustanovu, 
-	da kandidat nema u pravnoj osobi vlasništvo dionica, vlasničkih uloga/udjela ili obveznica, odnosno financijski interes u trgovačkim društvima ili drugim pravnim osobama s kojima zdravstvena ustanova ima poslovni odnos, 
-	da on, njegov bračni ili izvanbračni drug, dijete ili roditelj nema financijski ili drugi interes u odlukama tijela ustanove, 
-	da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda, 
-	da protiv kandidata nije pokrenut disciplinski postupak i da nije donesena konačna odluka disciplinskih tijela nadležnih Komora, 
-	da zdravstvena ustanova protiv kandidata ne vodi postupak zbog povrede obveza iz radnog odnosa. 

Članak 26.
 	Ravnatelja, na temelju javnog natječaja, imenuje i razrješava Upravno vijeće.
Mandat ravnatelja traje četiri (4) godine, a ista osoba može biti ponovno imenovana za ravnatelja na temelju novog javnog natječaja.

Članak 27.
Javni natječaj za izbor ravnatelja raspisuje i provodi Upravno vijeće.
Javni natječaj objavljuje se u sredstvima javnog priopćavanja, po odluci Upravnog vijeća.
Odluka o raspisivanju natječaja donosi se najkasnije tri (3) mjeseca prije isteka tekućeg mandata ravnatelja.
Članak 28.
Natječaj za imenovanje ravnatelja objavljuje se u javnim glasilima.

U natječaju se objavljuju sljedeći podaci:
-	uvjeti utvrđeni člankom 25. ovog Statuta,
-	vrijeme trajanja mandata propisano Zakonom,
-	rok za podnošenje prijave u trajanju od 15 dana od objave natječaja,
-	rok za obavještavanje sudionika natječaja o izboru u trajanju od 30 dana od zaključenja natječaja.

Uz prijavu kandidat mora priložiti (izvornike ili preslike):
-	životopis u kojem će u skladu s dostavljenim dokazima obrazložiti ispunjavanje uvjeta propisanih Statutom,
-	diplomu o završenom sveučilišnom diplomskom studiju,
-	dokaz o državljanstvu Republike Hrvatske,
-	radnu knjižicu ili drugi dokaz radnog iskustva,
-	osobnu iskaznicu,
-	kandidat za ravnatelja treba predstaviti program rada,
-	ovjerenu izjavu o nepostojanju sukoba interesa iz članka 26. stavka 1. alineje 2., 3. i 4. Statuta,
-	uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda
-	uvjerenje nadležne Komore da protiv kandidata nije pokrenut disciplinski postupak i da nije donesena konačna odluka disciplinskih tijela Komore, 
-	uvjerenje poslodavca da se protiv kandidata ne vodi postupak zbog povrede obveza iz radnog odnosa. 
Ako se na raspisani natječaj nitko ne prijavi ili nitko od prijavljenih kandidata ne bude izabran natječaj će se ponoviti.

Članak 29.
Do imenovanja ravnatelja na temelju ponovljenog natječaja imenovat će se vršitelj dužnosti ravnatelja, ali najdulje do godinu dana. 

Vršitelj dužnosti ravnatelja ima sva prava i obveze ravnatelja Zavoda.

Članak 30.
Ravnatelj može biti razriješen prije isteka mandata na koji je imenovan.

Upravno vijeće je dužno razriješiti ravnatelja i prije isteka mandata na koji je imenovan ako:
-	ravnatelj to osobno zahtijeva,
-	nastane neki od razloga koji po posebnim propisima ili propisima kojima se uređuju radni odnosi dovodi do prestanka ugovora o radu,
-	ne izvršava ugovorne obveze prema Hrvatskom zavodu za zdravstveno osiguranje,
-	ne provodi program rada i razvoja Zavoda koji je donijelo Upravno vijeće,
-	ako u obavljanju djelatnosti Zavoda nastane gubitak koji pokriva osnivač sukladno Zakonu, osim u slučaju gubitka zbog kašnjenja u dinamici ostvarivanja planiranih prihoda,
-	u svojem radu krši propise i opće akte Zavoda ili neopravdano ne izvršava odluke Upravnog vijeća ili postupa u suprotnosti s njima,
-	svojim nesavjesnim ili nepravilnim radom prouzroči Zavodu veću štetu, zanemaruje ili nemarno obavlja svoju dužnost tako da su nastale ili mogu nastati veće smetnje u obavljanju djelatnosti Zavoda,
-	ako je nalazom zdravstvene inspekcije ustanovljena povreda propisa i općih akata Zavoda ili nepravilnost u radu ravnatelja.

Ako Upravno vijeće ne razriješi ravnatelja iz razloga propisanih u stavku 2. ovog članka u roku od 30 dana od dana saznanja za neki od razloga, rješenje o razrješenju ravnatelja donosi ministar nadležan za zdravstvo.
Protiv rješenja iz stavka 3. ovog članka nije dopuštena žalba, ali se može pokrenuti upravni spor.

Upravno vijeće mora prije donošenja odluke o razrješenju obavijestiti ravnatelja o razlozima za razrješenje i dati mu mogućnost da se o njima pisano izjasni.

U slučaju razrješenja ravnatelja imenovati će se vršitelj dužnosti ravnatelja, a Upravno vijeće dužno je raspisati natječaj za ravnatelja u roku od 30 dana od dana imenovanja vršitelja dužnosti.

	Vršitelj dužnosti ravnatelja ima sva prava i obveze ravnatelja Zavoda. 

Članak 31.
Ravnatelj obavlja sljedeće poslove:
-	zastupa Zavod,
-	donosi odluke vezane uz poslovanje, osim odluka iz nadležnosti Upravnog vijeća,
-	odlučuje o nabavi i prodaji osnovnih sredstava te o izvođenju investicijskih radova, investicijskog i tekućeg održavanja u svim slučajevima osim u onima koji su prema odredbama ovog Statuta u nadležnosti Upravnog vijeća,
-	zaključuje ugovore osim onih za koje ovim Statutom nije određeno da ih zaključuje Upravno vijeće,
-	zaključuje ugovore s HZZO-om na temelju prethodne odluke Upravnog vijeća,
-	provodi odluke Upravnog vijeća,
-	podnosi pisano izvješće o poslovanju Zavoda Upravnom vijeću svaka tri  mjeseca, a po potrebi i češće,
-	sudjeluje u radu Upravnog vijeća bez prava odlučivanja,
-	predlaže Upravnom vijeću program rada, plan razvoja i odgovoran je za njihovo provođenje,
-	predlaže Upravnom vijeću plan godišnjih potreba za nabavom roba i usluga,
-	predlaže Upravnom vijeću plan investicija za tekuću godinu,
-	podnosi izvještaje Upravnom vijeću o investicijskom i tekućem održavanju i nabavi opreme,
-	imenuje predsjednika i članove Stručnog vijeća,
-	imenuje predsjednika i članove Stručnog kolegija, 
-	imenuje rukovoditelje ustrojstvenih jedinica na rok od 4 godine,
-	bez odgađanja obavještava ministarstvo nadležno za zdravstvo i Hrvatski zavod za javno zdravstvo o izvanrednim okolnostima u Koprivničko-križevačkoj županiji kojima su ugroženi ili u neposrednoj opasnosti život i zdravlje ljudi,
-	predlaže Upravnom vijeću donošenje godišnjeg plana zapošljavanja radnika,
-	provodi zapošljavanje sukladno godišnjem planu,
-	zaključuje ugovore o radu osim onih koji su u nadležnosti Upravnog vijeća,
-	donosi odluke o pojedinačnim pravima radnika u slučajevima utvrđenim zakonom i općim aktima,
-	izdaje radnicima Zavoda naloge za izvršenje određenih poslova i zadataka,
-	imenuje prema potrebi povjerenstva, radne odnosno stručne grupe za izradu elaborata, analiza,  prijedloga i stručnih mišljenja za potrebe Zavoda,
-	obavlja i druge poslove u skladu sa zakonom i općim aktima.
-	

Članak 32.
    	Ravnatelj Zavoda dužan je u tijeku rada i odlučivanja Upravnog vijeća upozoriti:
-	da je predloženi akt u suprotnosti s odredbama odgovarajućih zakona odnosno općih akata Zavoda,
-	da je predloženi akt u suprotnosti s usvojenim programom i planom rada Zavoda,
-	da je predloženi akt nesvrsihodan,
-	da je predloženi akt protivan interesu Zavoda i njegovog osnivača.

Članak 33.
Ravnatelj zdravstvene ustanove ima zamjenika, a može imati;
-	Pomoćnika ravnatelja za kvalitetu 
-	Pomoćnika ravnatelja za sestrinstvo – glavna sestra
-	Pomoćnika ravnatelja za pravne poslove
-	Pomoćnika ravnatelja za ekonomske poslove. 

Članak 34.
Zamjenik i pomoćnici ravnatelja podliježu reizboru i imenuju se na mandatno razdoblje od 4 (četiri) godine.

Ravnatelja Zavoda u slučaju njegove nenazočnosti sa svim ovlastima i odgovornostima u obavljanju njegovih poslova zamjenjuje zamjenik ravnatelja Zavoda.

Ako ravnatelj Zavoda nema završen sveučilišni diplomski studij zdravstvenog usmjerenja, njegov zamjenik mora biti osoba sa završenim sveučilišnim diplomskim studijem zdravstvenog usmjerenja i najmanje pet godina radnog iskustva.

Zamjenik ravnatelja mora imati kompetencije iz područja upravljanja u zdravstvu, propisane pravilnikom ministra.

Odluke o izboru, imenovanju i razrješenju pomoćnika ravnatelja donosi ravnatelj, a za zamjenika ravnatelja donosi Upravno vijeće na prijedlog ravnatelja. 

Za radna mjesta, uvjeti se utvrđuju Pravilnikom o organizaciji sistematizaciji radnih mjesta u Zavodu za hitnu medicinu Koprivničko-križevačke županije.

Članak 35.
Radnicima na radnim mjestima koja podliježu reizboru, a koji po isteku mandata nisu ponovno izabrani, Zavod je obvezan osigurati radno mjesto u skladu s njihovom stručnom spremom i radnim iskustvom. 
Zamjenik ravnatelja i pomoćnici ravnatelja su u radnom odnosu u Zavodu, te u okviru Zavoda ostvaruju sva prava i obveze iz radnog odnosa, ako zakonom nije drugačije propisano. 
Međusobna prava i obveze zamjenika ravnatelja i pomoćnika ravnatelja i Zavoda uređuju se ugovorom o radu, koji u ime Zavoda potpisuje ravnatelj Zavoda. 

Članak 36.
Zamjenik ravnatelja i pomoćnici ravnatelja mogu biti razriješeni i prije isteka vremena na koje su imenovani. 
Upravno vijeće je obvezno razriješiti zamjenika ravnatelja, a ravnatelj pomoćnike ravnatelja, dužnosti i prije isteka mandata za koji su imenovani u sljedećim slučajevima: 
1.	na osobni zahtjev, 
2.	ako ne postupa po propisima ili općim aktima Zavoda ili neosnovane ne izvršava odluke Upravnog vijeća, ravnatelja ili drugih nadležnih tijela ili postupa protivno njima, 
3.	ako svojim nesavjesnim i nepravilnim radom prouzroči Zavodu veću štetu ili ako zanemaruje ili nesavjesno obavlja svoje dužnosti tako da su nastale  ili mogu nastati veće smetnje u obavljanju djelatnosti Zavoda, a naročito ako je nanesena šteta zdravlju ili je ugrožen život bolesnika, 
4.	ako se ne pridržava utvrđene financijske politike i financijskih planova Zavoda, 
5.	ako djeluje suprotno poslovnim i profesionalnim interesima Zavoda.  

3.	STRUČNO VIJEĆE

Članak 37.
       Stručno vijeće Zavoda je savjetodavno tijelo ravnatelja.

Stručno vijeće čine voditelji ustrojstvenih jedinica Zavoda i 3 specijalista medicine ili doktora medicine zaposlenih u Zavodu. 

Predsjednika i članove Stručnog vijeća imenuje i razrješava ravnatelj. 
Mandat članova Stručnog vijeća traje četiri godine. 
Ravnatelj ne može biti član, niti predsjednik Stručnog vijeća.

Članak 38.
Predsjednika Stručnog vijeća imenuje ravnatelj na prijedlog članova Stručnog vijeća.
Predsjednik Stručnog vijeća obavlja sljedeće poslove:
-	priprema i saziva sjednicu Stručnog vijeća Zavoda
-	utvrđuje prijedlog dnevnog reda sjednice
-	rukovodi sjednicom
-	organizira vođenje zapisnika o radu Stručnog vijeća.

Sjednica Stručnog vijeća održava se najmanje jednom mjesečno.

Predsjednik Stručnog vijeća dužan je sazvati sjednicu u roku dva (2) dana na zahtjev ravnatelja ili  kad tri člana zatraže sjednicu zbog aktualnih stručnih tema u Zavodu.

Članak 39. 
Stručno vijeće obavlja sljedeće poslove:
-	raspravlja i odlučuje o pitanjima iz područja stručnog rada Zavoda,
-	predlaže stručna rješenja u sklopu djelatnosti Zavoda,
-	predlaže stručne temelje za program rada i razvoja Zavoda,
-	daje Upravnom vijeću i ravnatelju mišljenja i prijedloge glede organizacije rada i uvjeta za razvoj djelatnosti Zavoda,
-	predlaže organizaciju unutarnjeg nadzora nad stručnim radom zdravstvenih radnika Zavoda te mjere za poboljšanje stručnog rada,
-	predlaže specijalističko usavršavanje zdravstvenih radnika te stručno usavršavanje iz područja uže specijalnosti zdravstvenih radnika za potrebe zdravstvene ustanove,
-	predlaže mjere za unapređivanje kvalitete rada u Zavodu,
-	predlaže ravnatelju i Upravnom vijeću usklađenje stručnog rada Zavoda s financijskim mogućnostima,
-	predlaže Upravnom vijeću obavljanje poslova zdravstvenih radnika izvan punog radnog vremena u slučajevima od posebnog interesa za građane i rad Zavoda,
-	raspravlja o potrebi i stručnoj opravdanosti uvođenja novih metoda u djelatnosti Zavoda,
-	daje mišljenja i prijedloge glede godišnjeg plana rada.

4.	STRUČNI KOLEGIJ

Članak 40.
Stručni kolegij Zavoda (u daljnjem tekstu: Stručni kolegij) je tijelo koje razmatra sva pitanja iz područja stručnog rada Zavoda. 

Stručni kolegij čine svi specijalisti medicine i doktori medicine zaposleni u Zavodu.

Predsjednika i članove Stručnog kolegija imenuje ravnatelj na vrijeme od četiri (4) godine, a nakon isteka mandata ista osoba može biti ponovno imenovana. 

Ravnatelj sudjeluje u radu Stručnog kolegija. 

Stručni kolegij obavlja sljedeće poslove:
-	razmatra pitanja iz djelokruga stručnog rada Zavoda,
-	razmatra i predlaže Stručnom vijeću i ravnatelju mjere za unapređenje kvalitete rada u                 Zavodu,
-	razmatra stručnu opravdanost uvođenja novih zdravstvenih postupaka i metoda te ih predlaže Stručnom vijeću i ravnatelju,
-	razmatra pritužbe pacijenata na rad ustrojbene jedinice te o svojim zaključcima upoznaje Stručno vijeće i ravnatelja.

Stručni kolegij sastaje se po potrebi, a najmanje jednom u tri mjeseca.

5.	ETIČKO POVJERENSTVO

Članak 41.
Etičko povjerenstvo Zavoda jest tijelo koje osigurava obavljanje djelatnosti Zavoda na načelima medicinske etike i deontologije.

Etičko povjerenstvo imenuje Upravno vijeće na prijedlog ravnatelja, a sastoji se od pet (5) članova od kojih najmanje jedan mora biti nemedicinske struke i najmanje jedan ne smije biti radnik Zavoda.

Najmanje 40% članova mora biti suprotnog spola.

Etičko povjerenstvo donosi Poslovnik o svom radu.

Članak 42.
 	Etičko povjerenstvo Zavoda:
-	prati primjenu etičkih i deontoloških načela zdravstvene struke u obavljanju djelatnosti Zavoda
-	odobrava znanstvena istraživanja u Zavodu
-	rješava i druga etička pitanja u obavljanju djelatnosti Zavoda.

6.	POVJERENSTVO ZA LIJEKOVE

Članak 43.
Povjerenstvo za lijekove osigurava provedbu svih aktivnosti vezanih uz primjenu lijekova i medicinskih proizvoda u Zavodu.

Povjerenstvo za lijekove imenuje Upravno vijeće i čini ga pet (5) članova koji se imenuju iz redova specijalista medicine i doktora medicine.

Predsjednik i članovi Povjerenstva za lijekove imenuju se na vrijeme od četiri (4) godine.

Povjerenstvo za lijekove Zavoda:
-	prati ispitivanje lijekova i medicinskih proizvoda u Zavodu,
-	dostavlja Upravnom vijeću i ravnatelju godišnje financijsko izvješće o kliničkim ispitivanjima lijekova i medicinskih proizvoda koja se provode u Zavodu,
-	koordinira aktivnosti vezano uz prijave nuspojava lijekova i medicinskih proizvoda nadležnom tijelu,
-	procjenjuje opravdanost korištenja lijekova s liste posebno skupih lijekova Zavoda, sukladno smjernicama Zavoda, a na prijedlog doktora medicine specijalista
-	dostavlja Upravnom vijeću i ravnatelju Zavoda tromjesečno financijsko izvješće o potrošnji lijekova s liste posebno skupih lijekova Zavoda
-	procjenjuje opravdanost korištenja lijekova koji nisu utvrđeni listom lijekova Zavoda ili kada osigurana osoba Hrvatskog zavoda za zdravstveno osiguranje ne ispunjava smjernice za primjenu lijeka utvrđene listom lijekova Zavoda u okviru indikacija odobrenih registracijskim statusom lijeka u Republici Hrvatskoj te odobrava njihovu primjenu na prijedlog doktora medicine specijalista
prati rezistenciju antimikrobnih lijekova u zdravstvenoj ustanovi i donosi smjernice za primjenu rezervnih antibiotika
-	prati potrošnju lijekova i medicinskih proizvoda te predlaže mjere za racionalnu uporabu lijekova i medicinskih proizvoda u Zavodu, te dostavlja Upravnom vijeću i ravnatelju izvješće o potrošnji lijekova s liste posebno skupih lijekova Zavoda i lijekova koji nisu utvrđeni listom lijekova Zavoda, najmanje svaka tri mjeseca, a koje sadrži i rezultate mjerenja ishoda liječenja

      	Povjerenstvo za lijekove donosi poslovnik o svome radu.

7.	POVJERENSTVO ZA KVALITETU ZAVODA

Članak 44.
Povjerenstvo za kvalitetu Zavoda jest tijelo koje osigurava kontrolu kvalitete zdravstvene zaštite te osigurava provođenje propisa s područja kvalitete zdravstvene zaštite.

Povjerenstvo za kvalitetu imenuje Upravno vijeće na prijedlog ravnatelja Zavoda.
Povjerenstvo za kvalitetu ima pet (5) članova i čine ga predstavnici svih djelatnosti Zavoda.
      	Predsjednik i članovi Povjerenstva za kvalitetu imenuju se na vrijeme od četiri (4) godine.
Predsjednik Povjerenstva za kvalitetu ujedno je pomoćnik ravnatelja za kvalitetu.

      	Povjerenstvo za kvalitetu Zavoda:
-	vodi registar Zavoda o umrlim pacijentima,
-	vodi registar Zavoda o neželjenim ishodima liječenja sukladno propisima kojima se uređuje kvaliteta zdravstvene zaštite,
-	provodi kontrolu kvalitete medicinske dokumentacije Zavoda,
-	provodi aktivnosti vezano za uspostavu sustava sigurnosti pacijenata,
-	predlaže i sudjeluje u provedbi edukacije iz područja kvalitete zdravstvene zaštite,
-	provodi aktivnosti vezano za uspostavu sustava osiguranja i poboljšanja kvalitete zdravstvene zaštite,
-	procjenjuje ispunjavanje standarda kvalitete zdravstvene zaštite u pojedinim djelatnostima Zavoda,
-	sudjeluje u vanjskim provjerama kvalitete,
-	provodi aktivnosti vezano za pripreme za akreditacijski postupak,
-	surađuje s Ministarstvom u provedbi plana i programa mjera za osiguranje, unaprjeđenje, promicanje i praćenje kvalitete zdravstvene zaštite.
Vrijeme proteklo od zaprimanja poziva prijavno-dojavne jedinice do stizanja tima na intervenciju;

Vrijeme proteklo od zaprimanja poziva prijavno-dojavne jedinice do stizanja u bolnički prijam.
     	Povjerenstvo za kvalitetu Zavoda obvezno je Ministarstvu polugodišnje podnositi izvješće o svom radu.
     	Povjerenstvo za kvalitetu donosi Poslovnik o svome radu.

OPĆI AKTI
                                                                   
Članak 45.
      	Opći akti Zavoda su Statut, pravilnici, poslovnici i druge odluke kojima se na opći način uređuju pojedina pitanja djelatnosti Zavoda.

Članak 46.
     	Upravno vijeće na prijedlog ravnatelja donosi Statut i druge opće akte:
-	Pravilnik o radu,
-	Pravilnik o organizaciji i sistematizaciji radnih mjesta,
-	Pravilnik o plaćama, naknadama plaća i drugim materijalnim pravima radnika,
-	Plan nabave roba, radova i usluga.

Članak 47.
     	Ravnatelj donosi slijedeće opće akte:
-	Pravilnik o radnom vremenu
-	Pravilnik o unutarnjem nadzoru
-	Pravilnik o zaštiti na radu
-	Pravilnik o protupožarnoj zaštiti
-	druge opće akte utvrđene zakonom, drugim propisima i ovim Statutom.
-	
Članak 48.
     Izmjene i dopune općih akata donose se po istom postupku propisanom za njihovo donošenje.

     Opći akti stupaju na snagu osmog (8) dana od dana objave na oglasnim pločama Zavoda. Iznimno, iz opravdanih razloga, općim aktom se može odrediti da stupa na snagu najranije prvog dana od dana njegove objave na oglasnoj ploči Zavoda. 

                                      Članak 49.
      	Opći akti moraju biti u suglasnosti sa zakonom i ovim Statutom.

      	Za tumačenje odredbi općih akata nadležno je tijelo koje je opći akt donijelo.

SREDSTVA ZA RAD I IMOVINA

Članak 50.
      	Imovinu Zavoda čine pokretne i nepokretne stvari, prava i novčana sredstva pribavljena od osnivača, stečena pružanjem usluga i pribavljena iz drugih izvora.
                                                                       
Članak 51.
     	Imovinom Zavoda upravlja i raspolaže Upravno vijeće i ravnatelj te osnivač u okviru svojih nadležnosti.
Čanak 52.
Sredstva za rad i poslovanje Zavod stječe:
-	ugovaranjem i naplatom naknada za zdravstvene usluge pružene osiguranicima Hrvatskog zavoda za zdravstveno osiguranje,
-	naplatom naknade za zdravstvene usluge koje nisu obuhvaćene ugovorima sa Hrvatskim zavodom za zdravstveno osiguranje i dobrovoljnih osiguratelja, a Zavod ih je pružio građanima,
-	naplatom naknada za zdravstvene usluge pružene građanima koji nisu zdravstveno osigurani,
-	ugovaranjem i naplatom naknade za usluge pružene drugim zdravstvenim ustanovama, ostalim ustanovama, tvrtkama i drugim pravnim osobama,
-	naplatom naknade za pružene usluge dežurstva na priredbama, sportskim manifestacijama i drugim masovnim okupljanjima i javnim skupovima,
-	naplatom naknade za pružene usluge edukacije,
-	darovima od fizičkih i pravnih osoba,
-	sudjelovanjem korisnika zdravstvene zaštite u pokriću dijela ili ukupnih troškova zdravstvene zaštite,
-	iz sredstava proračuna Republike Hrvatske 
-	iz ostalih i izvanrednih izvora sukladno knjigovodstvenim propisima,
-	ugovorom s općinama i gradovima Koprivničko-križevačke županije o višem standardu pružanja izvanbolničke hitne medicinske pomoći, 
-	iz sredstava proračuna Koprivničko-križevačke županije
-	iz drugih izvora.

Osnivač Zavoda može osigurati sredstva za investicijsko ulaganje i investicijsko i tekuće održavanje prostora, medicinske i nemedicinske opreme, prijevoznih sredstava te informatizaciju zdravstvene djelatnosti Zavoda.

Članak 53.
Naknada za zdravstvene usluge pružene osiguranicima Hrvatskog zavoda za zdravstveno osiguranje, ugovara se i obračunava primjenom cijena koje utvrđuje nadležno tijelo Hrvatskog zavoda za zdravstveno osiguranje, sukladno odredbama Zakona o zdravstvenom osiguranju.

	Naknada za zdravstvene usluge pružene osiguranicima dobrovoljnih osiguratelja, obračunava se primjenom ugovorenih cijena.

Članak 54.
Naknada za zdravstvene usluge koje nisu obuhvaćene ugovorima Hrvatskog zavoda za zdravstveno osiguranje i dobrovoljnih osiguratelja, kao i naknade za usluge pružene građanima koji nisu zdravstveno osigurani, obračunava se primjenom cijena zdravstvenih usluga koje utvrđuje Upravno vijeće Zavoda.

Članak 55.
Naknada za usluge pružene drugim zdravstvenim ustanovama, ostalim ustanovama, trgovačkim društvima i drugim pravnim osobama obračunava se kako slijedi:
-	za usluge koje su obuhvaćene ugovorima primjenom cijena iz cjenika Hrvatskog zavoda za zdravstveno osiguranje, odnosno primjenom cijena koje utvrđuje Upravno vijeće Zavoda.
-	za usluge koje nisu obuhvaćene ugovorima Hrvatskog zavoda za zdravstveno osiguranje, primjenom cijena koje utvrđuje Upravno vijeće Zavoda.

Članak 56.
Provođenje zdravstvene djelatnosti i financijsko poslovanje utvrđuje se obračunima poslovanja te izvješćima ravnatelja i Upravnog vijeća Zavoda.
Obračuni poslovanja donose se za vremensko razdoblje utvrđeno odredbama odgovarajućih zakona.
Nadzor i ocjenu poslovanja donosi Upravno vijeće Zavod.
Izvješća o poslovanju Zavoda za pojedina razdoblja podnosi ravnatelj, a donosi Upravno vijeće Zavoda.
Izvješće o radu Zavoda podnosi se osnivaču jednom godišnje, a po potrebi i češće.

Članak 57.
Ako u obavljanju svoje djelatnosti Zavod ostvari dobit, ta se dobit upotrebljava prvenstveno za obavljanje i razvoj djelatnosti Zavoda upisane u sudski registar i za unaprjeđenje rada, o čemu odlučuje Upravno vijeće uz suglasnost osnivača.

Pod razvojem djelatnosti u smislu odredbe iz stavka 1. ovoga članka podrazumijeva se ulaganje sredstava u nabavu opreme, obnavljanje postojećih i otvaranje novih jedinica, uvođenje novih metoda rada i edukacija kadrova. 
Osnivač može odlučiti da dobit Zavoda upotrijebi za razvoj i obavljanje djelatnosti druge ustanove kojoj je osnivač. 

Članak 58.
Imovinu Zavoda čine stvari, prava i novčana sredstva koja su stečena poslovanjem Zavoda ili pribavljena iz drugih izvora.

Imovinom Zavoda upravljaju i raspolažu ravnatelj i Upravno vijeće, sukladno zakonu i Statutu Zavoda.

JAVNOST RADA

Članak 59.
Rad Zavoda za hitnu medicinu je javan.

Zavod za hitnu medicinu dužan je pravodobno, istinito i na pogodan način obavještavati javnost o obavljanju djelatnosti za koju je osnovan.
         	Informacije i podatke o obavljanju djelatnosti ili uvid u dokumentaciju Zavoda glasilima javnog priopćavanja može dati samo ravnatelj ili radnik Zavoda kojeg on ovlasti.

POSLOVNA I PROFESIONALNA TAJNA
                                                                       
Članak 60.
Poslovnom tajnom smatraju se isprave i podaci čije bi priopćenje ili davanje na uvid neovlaštenim osobama bilo protivno poslovanju Zavoda ili štetilo njegovom poslovnom ugledu.

      	Poslovnu tajnu dužni su čuvati članovi Upravnog vijeća kao i svi radnici koji na bilo koji način saznaju za ispravu ili podatak koji se smatra poslovnom tajnom.

Nepoštivanje obveze čuvanja poslovne tajne od strane radnika jest teška povreda ugovora o radu.

O čuvanju poslovne tajne neposredno skrbi ravnatelj Zavoda.

Članak 61.
      Poslovnom tajnom smatraju se:
-	dokumenti koje ravnatelj proglasi poslovnom tajnom
-	podaci koje nadležno tijelo kao povjerljive priopći Zavodu
-	mjere i način postupanja u slučaju nastanka izvanrednih okolnosti
-	druge isprave i podaci čije bi priopćavanje neovlaštenoj osobi bilo protivno interesu Zavoda i njegovog osnivača.

        Isprave i podatke koji su poslovna tajna drugim osobama mogu priopćiti samo ravnatelj ili osoba koju on ovlasti.

Članak 62.
       Profesionalnom tajnom smatra se sve ono što zdravstveni i ostali radnici Zavoda u procesu rada te studenti i učenici škola zdravstvenog usmjerenja saznaju o zdravstvenom stanju pacijenta, a čije bi iznošenje u javnost moglo nanijeti štetu pacijentu, Zavodu ili trećoj osobi.

       Na čuvanje profesionalne tajne obvezne su i sve druge osobe koje u obavljanju svojih dužnosti dođu do podataka o zdravstvenom stanju pacijenata.

Povreda čuvanja profesionalne tajne predstavlja tešku povredu ugovora o radu.

O čuvanju profesionalne tajne neposredno skrbi ravnatelj.

STATUSNE PROMJENE

Članak 63.
       O svim statusnim promjenama Zavoda odlučuje osnivač na prijedlog Upravnog vijeća sukladno Zakonu o ustanovama.

PRESTANAK RADA USTANOVE

Članak 64.
       O prestanku rada Zavoda odlučuje osnivač na prijedlog Upravnog vijeća.

PRIJELAZNE I ZAKLJUČNE ODREDBE
                                                                         
Članak 65.
Na pitanja koja nisu uređena ovim Statutom neposredno se primjenjuju Zakon o zdravstvenoj zaštiti i Zakon o ustanovama.                                      

Članak 66.
	Ukoliko opći akti iz članka 46. i 47. ovog Statuta nisu doneseni, ili ih je potrebno uskladiti s novim zakonskim ili podzakonskim aktima, isti će se donijeti ili uskladiti u roku od 90 dana od dana stupanja na snagu ovog Statuta.

Članak 67.
        	Danom stupanja na snagu ovog Statuta prestaju važiti sve odredbe Statuta Zavoda za hitnu medicinu Koprivničko-križevačke županije (KLASA: 003-01/19-01/01, URBROJ: 2137-89-19-01) od 12. lipnja 2019. godine.

Članak 68.
Ovaj Statut, nakon dobivanja suglasnosti osnivača objavljuje se na oglasnim pločama Zavoda, a stupa na osmog dana od dana objave na oglasnim pločama Zavoda.

KLASA: 011-02/23-01/03
URBROJ: 2137-89-23-01 
U Koprivnici, 29. lipnja 2023. godine
Predsjednica Upravnog vijeća:
Ana-Marija Mađerić, dipl.iur. 

Potvrđuje se da je Župan Koprivničko-križevačke županije dao suglasnost na ovaj Statut, aktom 

KLASA: 007-02/23-01/4, URBROJ: 2137-06/03-23-2 od 17. kolovoza 2023. godine____________.

Utvrđuje se da je Statut stupio na snagu objavom na oglasnoj ploči Zavoda za hitnu medicinu 

Koprivničko-križevačke županije dana __17. kolovoza 2023. godine________________________. 

Ravnateljica: 
Zlatica Kučko Gudelj, dipl. iur.